b'\n_START_ARTICLE_\nBefolkningspyramide\n_START_PARAGRAPH_\nEn befolkningspyramide er en figur, som p\xc3\xa5 en enkel og overskuelig m\xc3\xa5de viser hvor mange mennesker det findes i et givet omr\xc3\xa5de (fx et land) fordelt p\xc3\xa5 alder og k\xc3\xb8n, undertiden tillige \xc3\xa6gteskabelig stilling. Figuren best\xc3\xa5r s\xc3\xa6dvanligvis af to grafdele, idet befolkningen fordeles efter k\xc3\xb8nnets alder (s\xc3\xa6dvanligvis m\xc3\xa6nd til venstre, kvinder til h\xc3\xb8jre), fordelt i grupper p\xc3\xa5 et, fem eller ti \xc3\xa5r.\n_START_SECTION_\nAnvendelse\n_START_PARAGRAPH_\nBefolkningspyramiden kan beskrives efter sin fremtr\xc3\xa6den, idet der kan skelnes mellem voksende, stabile eller aftagende pyramider. En voksende befolkning vil s\xc3\xa5ledes afspejle sig i form af meget store b\xc3\xb8rnetal (svarende til store bredder for pyramidens fod, eksempelvis Afghanistan), en stabil befolkning med j\xc3\xa6vnt aftagende befolkning vil have n\xc3\xa6sten ideel pyramideform (eksempelvis Danmark i 1901), en stabil befolkning med meget lav d\xc3\xb8delighed vil have form som et t\xc3\xa5rn, idet befolkningen er n\xc3\xa6sten lige stor i alle aldersklasser og derfor f\xc3\xb8rst aftager brat i de h\xc3\xb8jeste aldersklasser (se fx Frankrig), og endelig vil en aftagende befolkning vise sig ved, at pyramidens fod er smallere end \xc3\xa6ldre aldersklasser (se fx Tyskland i 2005)._NEWLINE_Undertiden kan befolkningspyramiden antage andre former: s\xc3\xa5ledes afspejlede Vesttysklands befolkningspyramide efter 2. verdenskrig denne begivenhed i form af tydelige indsn\xc3\xa6vringer i den mandlige befolkning (men ikke i den kvindelige) for de aldersklasser, der havde deltaget i krigen som soldater. Et andet specielt eksempel er Cambodjas befolkning i 2005, idet alle aldersgrupper over 25 \xc3\xa5r er meget sm\xc3\xa5, aldersgrupper yngre end 25 \xc3\xa5r derimod uforholdsvis store, hvilket afspejlede de politiske begivenheder under Pol Pot en lille menneskealder (25 \xc3\xa5r) tidligere._NEWLINE_P\xc3\xa5 tilsvarende m\xc3\xa5de viste befolkningspyramider for Mern fra 1870 til 1911 store aldersklasser for b\xc3\xb8rn, der imidlertid sn\xc3\xa6vrede kraftigt ind for aldersklasserne fra 20 til 34 \xc3\xa5r, hvilket afspejlede de begr\xc3\xa6nsede n\xc3\xa6ringsmuligheder i datiden for den voksne befolkning, mens omvendt Borup, Sk\xc3\xb8rping og Sindal viste stadigt bredere pyramidef\xc3\xb8dder, hvilket afspejlede en stadigt voksende ung befolkning, der satte mange b\xc3\xb8rn i verden i de dengang opvoksende stationsbyer.'